Hemelliggaam of Die Poging Om Nou Hier Te Wees, is 'n visuele en eksistensiële ontdekking van die mens se verhouding met die omgewing en astronomie, deur Tommaso Fiscaletti en Nic Grobler. Die projek poog om die interspel tussen ruimtewetenskaplike aktiwiteite en 'n alledaagse bewustheid van ruimte uit te beeld deur 'n kontemporêre perspektief. Die projek is tot 'n groot mate deur Suid-Afrikaanse wetenskapsfiksie geïnspireer, in spesifiek Jan Rabie se Swart Ster oor die Karoo (1957), Die Groen Planeet (1961) en Die Hemelblom (1971). Die fokus van die projek is gemeenskappe, landskappe en objekte in die Wes-Kaap en Noord-Kaap, waar daar 'n spesiale verbintenis en verhouding met die lug is. Geloof en kultuur word saamgelees met natuur en wetenskap, tot 'n holistiese uitbeelding van die hier en nou, waar en wat dit ook al mag wees.